CELEX: 52016PC0314
Language: ro
Date: 2016-06-30
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea marjei pentru situații neprevăzute în 2017

COMISIA EUROPEANĂ
            Bruxelles, 30.6.2016
            COM(2016) 314 final
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea marjei pentru situații neprevăzute în 2017
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Regulamentul (UE, EURATOM) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  1
                („Regulamentul privind CFM”) permite mobilizarea, ca instrument de ultimă instanță, a marjei pentru situații neprevăzute până la 0,03 % din venitul național brut pentru UE-28 pentru a se putea reacționa la circumstanțe neprevăzute. În ajustarea tehnică a cadrului financiar multianual pentru 2017
                  2
               , în temeiul articolului 6 din Regulamentul privind CFM, suma absolută a marjei pentru situații neprevăzute pentru exercițiul 2017 a fost stabilită la 4 496,8 milioane EUR.
            
            
               În conformitate cu articolul 13 din Regulamentul privind CFM și după ce a examinat toate posibilitățile pentru finanțarea nevoilor de plată suplimentare și neprevăzute, Comisia propune mobilizarea, din marja pentru situații neprevăzute pentru 2017, a sumei de 1 164,4 milioane EUR pentru completarea creditelor de angajament aferente cheltuielilor de la rubrica 3, în cadrul bugetului general al Uniunii Europene pentru exercițiul financiar 2017, peste plafonul de angajamente de 2 578 de milioane EUR, în prețuri curente.
            
            
               În conformitate cu punctul 14 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  3
               , Comisia a efectuat o analiză a posibilității de realocare a unor sume importante în cadrul bugetului existent. În conformitate cu articolul 13 alineatul (3) din Regulamentul privind CFM, Comisia propune compensarea majorării plafonului de cheltuieli al rubricii 3 după cum urmează: 650,0 milioane EUR pentru marja nealocată disponibilă în cadrul plafonului de cheltuieli al rubricii 2 și 514,4 milioane EUR pentru marja nealocată disponibilă în cadrul rubricii 5 în 2017.
            
            
               Prezenta propunere este însoțită de propunerea Comisiei privind mobilizarea sumei integrale aferente instrumentului de flexibilitate
                  4
               , disponibilă pentru 2017 (530 de milioane EUR), tot pentru rubrica 3.
            
            
               2.JUSTIFICAREA MOBILIZĂRII
            
            
               2.1.INTRODUCERE 
            
            
               Dimensiunea internă a crizei privind migrația, refugiații și securitatea este finanțată din rubrica 3 prin Fondul pentru azil, migrație și integrare (FAMI), Fondul pentru securitate internă (FSI), precum și prin intermediul agențiilor specializate precum Frontex, Biroul European de Sprijin pentru Azil (EASO), Agenția Europeană pentru Gestionarea Operațională a Sistemelor Informatice la Scară Largă în Spațiul de Libertate Securitate și Justiție (eu-LISA) și Europol. Un nou instrument prin care se acordă sprijin de urgență în Uniune a fost adoptat de Consiliu în 2016; acesta va continua să ofere, în 2017, sprijin pentru situații de urgență cu caracter umanitar ca răspuns la actualul aflux de refugiați și de migranți în Uniune. 
            
            
               Plafonul de cheltuieli al rubricii 3 pentru 2017 se ridică la 2 578 de milioane EUR în prețuri curente. Suma aferentă creditelor de angajament autorizate pentru rubrica 3 în bugetul pentru 2016 este de 4 052 de milioane EUR; aceasta a necesitat mobilizarea întregii sumei disponibile pentru instrumentul de flexibilitate la un nivel de 1 506 milioane EUR peste plafonul rubricii 3, în conformitate cu articolul 11 alineatul (2) din Regulamentul privind CFM.
            
            
               Comisia propune mobilizarea deplină a plafonului anual de 530 de milioane EUR pentru instrumentul de flexibilitate disponibil în 2017, în vederea majorării cheltuielilor peste plafonul de cheltuieli al rubricii 3.
            
            
               Cu toate acestea, se preconizează că în 2017 nevoile bugetare pentru gestionarea impactului crizei privind refugiații, migrația și securitatea vor fi cel puțin la fel de ridicate ca cele din 2016. Ca măsuri de politică, Comisia a propus o gamă largă de acțiuni structurale în legătură cu securitatea și gestionarea frontierelor externe, reforma sistemului european comun de azil, integrarea și cu returnarea. 
            
            
               Cheltuielile legate de migrație, refugiați și securitate în cadrul rubricii 3 reprezintă mai mult de 70 % din totalul cheltuielilor în cadrul plafonului. Comisia a examinat cu atenție toate posibilitățile de realocare și propune reducerea nivelului creditelor (în comparație cu programarea financiară) pentru produsele alimentare și hrana pentru animale, precum și pentru mecanismul de protecție civilă. Cu toate acestea, marja de manevră este limitată de dimensiunea redusă a programelor și de noi cerințe, cum ar fi măsuri de urgență noi pentru 2017 în domeniul fitosanitar, prevăzute în Regulamentul privind produsele alimentare și hrana pentru animale. Din acest motiv, este posibil să se acopere doar o mică parte din nevoile suplimentare legate de migrație și refugiați prin realocarea creditelor în cadrul rubricii 3.
            
            
               În consecință, singura modalitate posibilă de satisfacere a nevoilor bugetare este mobilizarea marjei pentru situații neprevăzute. Disponibilitatea marjelor existente la alte rubrici permite compensarea deplină a mobilizării în 2017. 
            
            
               Creditele de plată corespunzătoare vor fi incluse în plafonul pentru 2017 pentru creditele de plată; prin urmare, nu este necesar să se mobilizeze marja pentru situații neprevăzute pentru plăți. 
            
            
               2.2.MARJA PENTRU SITUAȚII NEPREVĂZUTE, UN INSTRUMENT DE ULTIMĂ INSTANȚĂ
            
            
               Articolul 13 alineatul (1) din Regulamentul privind CFM definește marja pentru situații neprevăzute drept un instrument de ultimă instanță necesar pentru a se putea reacționa la circumstanțe neprevăzute. În proiectul de buget 2017 (PB), Comisia propune utilizarea deplină a marjei nealocate în cadrul plafonului angajamentelor de la rubrica 3, după examinarea tuturor posibilităților de realocare în cadrul rubricii. 
            
            
               Având în vedere mobilizarea integrală a instrumentului de flexibilitate în PB 2017 (530 de milioane EUR), mobilizarea marjei pentru situații neprevăzute pentru 2017 la un nivel de 1 164,4 milioane EUR constituie, prin urmare, singurul instrument disponibil pentru a reduce decalajul dintre nivelul plafonului de cheltuieli de la rubrica 3 în 2017 și nevoile suplimentare neprevăzute estimate pentru 2017. 
            
            
               2.3.IMPACTUL BUGETAR AL SITUAȚIILOR NEPREVĂZUTE ÎN 2017
            
         
         
            
               Deși criza privind migrația, refugiații și securitatea a început în 2015, impactul și consecințele sale continuă să se modifice de la o zi la alta. Deciziile politice ale țărilor terțe cu privire la acceptarea refugiaților pe teritoriul lor și cu privire la deschiderea și închiderea frontierelor fac ca evoluția situației pe termen lung să fie dificil de prevăzut în acest domeniu. Caracterul schimbător și imprevizibil al crizei justifică utilizarea marjei pentru situații neprevăzute ca instrument de ultimă instanță pentru abordarea consecințelor neprevăzute pe care criza privind migrația, refugiații și securitatea le-ar putea avea pentru nevoile de cheltuieli de la rubrica 3.
            
            
               3.COMPENSAREA MARJEI PENTRU SITUAȚII NEPREVĂZUTE PRIN PLAFOANELE CFM 
            
            
               Articolul 13 alineatul (3) din Regulamentul privind CFM prevede ca sumele puse la dispoziție prin mobilizarea marjei pentru situații neprevăzute să fie compensate integral prin marjele pentru exercițiile financiare actuale sau viitoare.
            
            
               În conformitate cu articolul 13 alineatul (4) din Regulamentul privind CFM, sumele compensate nu se mobilizează suplimentar în contextul CFM, astfel încât plafoanele totale ale creditelor de angajament și de plată prevăzute în CFM pentru exercițiile financiare actuale și viitoare să nu fie depășită. În consecință, mobilizarea marjei pentru situații neprevăzute pentru creditele de angajament în 2017 în cadrul rubricii 3 și compensarea aferentă trebuie să respecte plafonul total al angajamentelor pentru perioada 2017-2020. 
            
            
               Întrucât sunt disponibile marje suficiente în cadrul plafoanelor de cheltuieli de la rubrica 2 și 5 pentru 2017, Comisia propune compensarea integrală în 2017, pentru a nu aduce atingere nevoilor de credite de angajament în perioada 2018-2020. Valoarea compensării de la rubrica 2 va fi de 650,0 milioane EUR, lăsând o marjă de 639,3 milioane EUR în 2017. Restul compensării (514,4 milioane EUR) se face în funcție de marja de la rubrica 5, lăsând o marjă de 81,9 milioane EUR în 2017. Plafonul global al angajamentelor pentru 2017 și pentru ansamblul CFM va rămâne neschimbat.
            
            
               4.ELEMENTE SUPLIMENTARE 
            
            
               Parlamentului European și Consiliului li se reamintește faptul că publicarea prezentei decizii în Jurnalul Oficial al Uniunii Europene va avea loc cel târziu la data publicării bugetului 2017 al Uniunii Europene, în conformitate cu articolul 13 alineatul (1) ultima teză din Regulamentul privind CFM.
            
            
               Propunere de
            
            
               DECIZIE A PARLAMENTULUI EUROPEAN ŞI A CONSILIULUI
            
            
               privind mobilizarea marjei pentru situații neprevăzute în 2017
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene,
            
            
               având în vedere Acordul interinstituțional din 2 decembrie 2013 între Parlamentul European, Consiliu și Comisia privind disciplina bugetară, cooperarea în chestiuni bugetare și buna gestiune financiară
                  5
               , în special punctul 14 al doilea paragraf,
            
            
               având în vedere propunerea Comisiei Europene,
            
            
               întrucât: 
            
            
               (1) Articolul 13 din Regulamentul nr. 1311/2013 al Consiliului
                  6
                a stabilit o marjă pentru situații neprevăzute de până la 0,03 % din venitul național brut al Uniunii. 
            
            
               (2) În conformitate cu articolul 6 din regulamentul menționat, Comisia a calculat suma absolută a marjei pentru situații neprevăzute pentru anul 2017
                  7
               .
            
            
               (3) După examinarea tuturor celorlalte posibilități financiare de reacție la situațiile neprevăzute în cadrul plafonului de cheltuieli de la rubrica 3 pentru 2017, și după ce a propus mobilizarea din instrumentul de flexibilitate pentru rubrica 3 a sumei totale de 530 de milioane EUR, disponibilă în 2017, mobilizarea marjei pentru situații neprevăzute este necesară pentru a răspunde nevoilor generate de criza privind refugiații, migrația și securitatea, prin majorarea creditelor de angajament de la rubrica 3 în cadrul bugetului general al Uniunii Europene pentru exercițiul financiar 2017, peste plafonul acestei rubrici.
            
            
               (4) Având în vedere această situație specială, condiția de ultimă instanță prevăzută la articolul 13 alineatul (1) din Regulamentul (UE, Euratom) nr. 1311/2013 este îndeplinită.
            
            
               (5) În scopul de a reduce la minimum timpul necesar pentru mobilizarea marjei pentru situații neprevăzute, prezenta decizie ar trebui să se aplice de la 1 ianuarie 2017,
            
         
         
            
               ADOPTĂ PREZENTA DECIZIE:
            
            
               Articolul 1
            
            
               În cadrul bugetului general al Uniunii Europene pentru exercițiul financiar 2017, se mobilizează din marja pentru situații neprevăzute suma de 1 164,4 milioane EUR în credite de angajament peste plafonul angajamentelor pentru rubrica 3 (Securitate și cetățenie) din cadrul financiar multianual.
            
            
               Articolul 2
            
            
               Suma de 1 164,4 milioane EUR în credite de angajament mobilizată prin intermediul marjei pentru situații neprevăzute pentru exercițiul financiar 2017 se compensează prin marjele următoarelor rubrici, în 2017:
            
            
               a)
                     rubrica 2 (Creștere durabilă - Resurse naturale) : 650,0 milioane EUR,
                  
                  b)
                     rubrica 5 (Administrație) : 514,4 milioane EUR.
            
            
               Articolul 3
            
            
               Prezenta decizie intră în vigoare la data publicării în Jurnalul Oficial al Uniunii Europene.
            
            
               Se aplică de la 1 ianuarie 2017.
            
            
               Adoptată la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  JO L347, 20.12.2013, p.884.
               
               
                  
                     (2)
                  COM (2016) 311, 30.6.2016.
               
               
                  
                     (3)
                  JO C 373, 20.12.2013, p. 1.
               
               
                  
                     (4)
                  COM (2016) 313, 30.6.2016.
               
               
                  
                     (5)
                  JO C 373, 20.12.2013, p. 1.
               
               
                  
                     (6)
                  JO L 347, 20.12.2013, p. 884.
               
               
                  
                     (7)
                  Comunicarea Comisiei către Consiliu și Parlamentul European din 30 iunie 2016 privind ajustarea tehnică a cadrului financiar pentru 2017 în funcție de evoluțiile VNB [COM(2016) 311, 30.6.2016].